钦定古今图书集成/历象汇编/庶征典/第158卷 > 《管窥辑要》 > 《军营器械占》
## 钦定古今图书集成/历象汇编/庶征典/第158卷 > 《管窥辑要》 > 《军营器械占》

“营中鼓自鸣，兵动凶；金鼓自鸣军当罢。”一曰：“将有功。”
金鼓忽不鸣，兵且败，将降。

军中鼓角自鸣，暴兵至，鼓角无声，军必败。

刀剑有声鸣者，凶。刀剑无故自鸣，下僚欲叛，防远之
吉，不然必被屠城。一曰，刀剑自鸣有声，明日战大胜。
他人不闻而独自闻之，宜防贼来阴谋相害，在家疑
妇人左右奸刺。

周

### 襄王二十四年晋侯柩有声

按《春秋》不书。　按《汉书五行志左传》曰：釐公三十二
年十二月己卯，晋文公卒。庚辰，将殡于曲沃，出绛，柩
有声如牛。刘向以为近鼓妖也。丧，凶事。声如牛，怒象
也。将有急怒之谋，以生兵革之祸。是时秦穆公遣兵
袭郑，而不假道还。晋大夫先轸谓襄公曰：“秦师过不
假涂，请击之。”遂要崤阣以败秦师。匹马觭轮无反者，
操之急矣。晋不惟旧，而听虐谋，结怨强国，四被秦寇，
祸流数世，凶恶之效也。

### 景王二十四年铸无射锺声槬

按《春秋》不书。　按《汉书五行志左氏传》：昭公二十一
年春，周景王将铸无射锺，泠州鸠曰：“王其以心疾死
乎？夫天子省风以作乐，小者不窕，大者不槬，槬则不
容，心是以感，感实生疾。今锺槬矣，王心弗堪，其能久
乎？”刘向以为是时景王好听淫声，适庶不明，思心霿
乱，明年以心疾崩。近心腹之痾，凶短之极者也。